Diari Oficial de la Generalitat Valenciana


Sumari del DOGV 2465, del 08-03-1995 (1995/834051)

REIAL DECRET 293/1995, de 24 de febrer, sobre Traspàs de Funcions de l'Administració de l'Estat a la Comunitat Valenciana en matèria de Provisió de Mitjans Materials i Econòmics per al Funcionament de l'Administració de Justícia.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1995/02/24/293/dof/vci/html**

### Dades del document

Número de DOGV
:   2465

Data del DOGV
:   08-03-1995

Secció del DOGV
:   DISPOSICIONS GENERALS

Número del document
:   1995/834051


Data del document
:   24-02-1995

Organisme emissor
:   Presidència de la Generalitat

Tipus de document
:   Reial decret

Correcció d'errades

REIAL DECRET 293/1995, de 24 de febrer, sobre Traspàs de Funcions de l'Administració de l'Estat a la Comunitat Valenciana en matèria de Provisió de Mitjans Materials i Econòmics per al Funcionament de l'Administració de Justícia.   
La Constitució espanyola estableix en l'article 149.1.5a. que l'estat té competència exclusiva en matèria d'Administració de Justícia.  
Per la seua banda, l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 39.1a que en relació amb l'administració de justícia, exceptuada la militar, correspon a la Generalitat Valenciana exercir totes les facultats que les lleis orgàniques del poder judicial i del Consell General del Poder Judicial reconeguen o atribuïsquen al Govern de l'estat.  
El Reial Decret 4015/1982, de 29 de desembre, determina les normes i el procediment a què han d'ajustar-se els traspasos de funcions i serveis de l'Estat a la Comunitat Valenciana.  
Per tant, és procedent traspassar a la Comunitat Valenciana funcions de l'estat relatives a la provisió dins del territori d'aquesta, dels mitjans materials i econòmics necessaris per al funcionament de l'administració de justícia.  
La Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, per tal de procedir a l'esmentat traspàs, va adoptar respecte d'això el corresponent acord, en la sessió del ple del dia 16 de gener de 1995.  
Per tant, en compliment del que estableix la disposició transitòria quarta de l'Estatut d'Autonomia de la Comunitat Valenciana, a proposta del ministre per a les Administracions Públiques, i després de la deliberació del Consell de Ministres en la reunió del dia 24 de febrer de 1995,  
DECRETE:  
Article primer  
Aprovar l'acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, sobre traspàs de funcions de l'administració de l'estat a la Comunitat Valenciana en matèria de provisió de mitjans materials i econòmics per al funcionament de l'administració de justícia, adoptat pel Ple de l'esmentada comissió en la sessió del dia 16 de gener de 1995, que es transcriu com a annex d'aquest reial decret.  
Article segon  
Per tant, queden traspassades a la Comunitat valenciana les funcions que s'esmenten en el referit acord de la Comissió Mixta en els termes i amb les condicions allí especificades, relatives a la provisió de mitjans materials i econòmics per al funcionament de l'administració de justícia al territori de l'esmentada comunitat autònoma, i també els mitjans materials, personals i crèdits pressupostaris que resulten del text de l'acord i relacions annexes.  
Article tercer  
Els traspasos a què fa referència aquest reial decret tindrà efectivitat a partir del dia assenyalat en el mateix acord de la Comissió Mixta.  
Article quart  
Els crèdits pressupostaris que es determinen de conformitat amb la relació número 3 de l'annex, seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la secció 32 dels pressupostos generals de l'estat destinats a finançar el cost dels serveis assumits per les comunitats autònomes, després que es trameten a l'esmentat departament per part de l'oficina pressupostària del Ministeri de Justícia els certificats de retenció de crèdit per a donar compliment al que disposa la vigent Llei 41/1994, de 30 de desembre, de Pressupostos Generals de l'Estat per a 1995.  
DISPOSICIó FINAL úNICA  
Aquest reial decret serà publicat simultàniament en el Butlletí Oficial de l'Estat i en el Diari Oficial de la Generalitat Valenciana, i adquirirà vigència l'endemà de la publicació.  
Madrid, 24 de febrer de 1995  
JUAN CARLOS Rei.  
El ministre per a les Administracions Públiques,  
JERóNIMO SAAVEDRA ACEVEDO  
ANNEX  
El Sr. Antonio Bueno Rodríguez i la Sra. Blanca Blanquer Prats, secretaris de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana,  
CERTIFIQUEN  
Que en la sessió plenària de la Comissió Mixta del dia 16 de gener de 1995, es va adoptar un acord sobre traspàs a la Comunitat Valenciana de funcions de l'administració de l'estat en matèria de provisió de mitjans materials i econòmics per al funcionament de l'administració de justícia, en els termes que a continuació s'expressen:  
A) Normes constitucionals i estatutàries en què s'empara el traspàs  
De conformitat amb l'article 149.1.5a de la Constitució, l'estat té la competència exclusiva en matèria d'administració de justícia.  
Segons l'article 39. 1a de l'Estatut d'Autonomia de la Comunitat Valenciana, en relació amb l'administració de justícia, exceptuada la militar, correspon a la Generalitat Valenciana exercir totes les facultats que les lleis orgàniques del poder judicial i del Consell General del Poder Judicial reconeguen o atribuïsquen al Govern de l'estat.  
També, l'article 23.2 de l'esmentat Estatut d'Autonomia de la Comunitat Valenciana, estableix que correspon íntegrament a l'estat, d'acord amb les lleis generals, l'organització i el funcionament del ministeri fiscal.  
B) Funcions i serveis de l'administració de l'estat que assumeix la Comunitat Valenciana  
1. Es traspassen a la Comunitat Valenciana les funcions i serveis que, dins del territori de la Comunitat Autònoma, exerceix l'administració de l'estat per a la provisió dels mitjans materials i econòmics necessaris per al funcionament de l'administració de justícia, inclosos els jutjats de pau.   
En particular, dins d'aquestes funcions es comprenen, entre d'altres, les següents activitats:  
a) L'adquisició i gestió de patrimoni mobiliari, immobiliari i béns per als òrgans judicials amb seu a la Comunitat Valenciana.  
b) La preparació, elaboració i execució dels programes de reparació i conservació dels edificis judicials i la seua inspecció a la Comunitat Valenciana.  
c) La indemnització, si escau, de les actuacions corresponents a la defensa per advocat i representació per procuradors dels tribunals en torn d'ofici davant els òrgans judicials amb seu a la Comunitat Valenciana i a l'assistència lletrada al detingut o pres quan el lloc de custòdia estiga situat al territori de la Comunitat Autònoma.  
d) L'examen, comprovació i pagament dels comptes de despeses de funcionament, indemnització per raó d'eixides d'ofici, autòpsies i diligències judicials i les corresponents a testimonis i perits davant els tribunals de justícia amb seu a la Comunitat Valenciana.  
Correran en qualsevol cas a càrrec de la Comunitat Valenciana totes les indemnitzacions per raó de servei originades com a conseqüència de serveis prestats dins del territori de la Comunitat Autònoma.  
2. Romandran en l'administració de l'estat i continuaran sent exercides pel Ministeri de Justícia i Interior:  
a) La provisió de mitjans materials i econòmics per al funcionament dels òrgans judicials amb competència en tot el territori nacional.  
b) La provisió de mitjans materials i econòmics per a l'execució de les seues funcions pel ministeri fiscal.  
c) Les funcions de proveïment de material normalitzat amb destinació als registres civils.  
d) La creació de nous òrgans judicials amb seu a la Comunitat Valenciana.  
e) Les funcions que exerceix l'Institut Nacional de Toxicologia.  
f) Les funcions relatives a la responsabilitat patrimonial per error judicial i com a conseqüència del funcionament anormal de l'administració de justícia.  
3. Ambdues administracions establiran els necessaris instruments de col·laboració perquè:  
a) La Comunitat Valenciana coadjuve en la instal·lació de jutjats.  
b) Que es promoguen i utilitzen els béns informàtics destinats als serveis administratius propis de jutjats i tribunals, i perquè s'assegure la compatibilitat dels que s'usen a la Comunitat Valenciana amb els que s'implanten en tot el territori de l'estat, en els termes previstos en la Llei Orgànica del Poder Judicial.  
No obstant això, la provisió per part de l'estat dels mitjans materials i econòmics per a l'exercici de les funcions del ministeri fiscal, la Comunitat Valenciana assegurarà que a les seus dels tribunals i jutjats en el territori de la Comunitat Autònoma es reserven les instal·lacions adequades per a les fiscalies, d'acord amb el que preveu l'article 72 de la Llei 50/1981, de 30 de desembre, per la qual es regula l'Estatut Orgànic del Ministeri Fiscal.  
c) Béns, drets i obligacions que es traspassen  
1. Es traspassen els béns, drets i obligacions destinats al servei de les funcions que assumeix la Comunitat Valenciana. En la relació número 1 s'identifiquen els immobles, amb indicació de la situació jurídica en la qual se subroga la comunitat autònoma en virtut del traspàs. Aquesta subrogació es produirà, en qualsevol cas, pel que fa a la situació dels locals on es troben situats tots els jutjats de pau de la Comunitat Valenciana.  
2. En el termini màxim d'un mes des de l'efectivitat d'aquest traspàs, es firmaran les corresponents actes de lliurament i recepció de mobiliari, equip i material inventariable, i també de la documentació i expedients en tramitació relatius a les funcions traspassades.  
D) Personal que es traspassa  
Es traspassa a la Comunitat Valenciana el personal que s'especifica en la relació nominal número 2.  
E) Llocs de treball vacants que es traspassen  
Els llocs de treball vacants de personal i dotats pressupostàriament que es traspassen, són els que hi ha en la relació adjunta número 2 amb referència de la seua categoria i dotació total pressupostària.  
F) Valoració de les càrregues financeres de les funcions i mitjans traspassats  
1. La valoració definitiva del cost efectiu que en pessetes de 1990 correspon a les funcions i mitjans traspassats a la Comunitat Valenciana s'eleva a 6.533.042.517 pessetes.  
2. El finançament en pessetes de 1995, que correspon al cost efectiu anual de les funcions i mitjans traspassats, es detalla en la relació número 3.  
3. El cost efectiu que figura detallat en els quadres de valoració de la relació número 3 es finançarà de la següent manera:  
Transitòriament, fins que el cost efectiu es compute per a revisar el percentatge de participació de la comunitat autònoma en els ingressos de l'estat. Aquest cost es finançarà mitjançant la consolidació en la secció 32 dels pressupostos generals de l'estat, dels crèdits relatius als distints components del cost efectiu, pels imports que es determinen, susceptibles d'actualització pels mecanismes generals previstos en cada llei de pressupostos.  
A l'efecte de finançament durant el període transitori, la quantitat corresponent al capítol VI s'estableix en 368.788.137 pessetes.  
Les possibles diferències que es produïsquen durant el període transitori a què es refereix el paràgraf anterior pel que fa al finançament de les funcions transferides, seran objecte de regularització, si escau, al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació que es constituirà en el Ministeri d'Economia i Hisenda.  
G) Data d'efectivitat dels traspasos  
El traspàs de funcions i serveis amb els seus mitjans objecte d'aquest acord tindrà efectivitat a partir del dia 1 de març de 1995.  
I, perquè conste, expedim aquest certificat.  
Madrid, 16 de gener de 1995  
Els secretaris de la Comissió Mixta,  
ANTONIO BUENO RODRíGUEZ I BLANCA BLANQUER PRATS


Còpia Permalink ELI